Mestské zastupiteľstvo v Košiciach uznesením č. 164/2011, prijatým  na svojom VIII. rokovaní dňa 5. decembra  2011 podľa § 4 ods. 3 písm. f) a o) a § 6 zákona č. 369/1990 Zb. o obecnom zriadení ustanovuje

Všeobecne záväzné nariadenie mesta Košice 

č. 122

o zozname a evidencii pamätihodností mesta 
(nariadenie o pamätihodnostiach)

P R E A M B U L A 

My, obyvatelia Košíc,
prechovávajúc úctu k historickým, kultúrnym a prírodným hodnotám nášho mesta,
pamätajúc na dedičstvo svojich predkov, 
usilujúc o zachovanie a ochranu spoločného dedičstva, 
v záujme rozvíjania pozitívnych hodnôt budúcich generácii, 
uznášame sa 
prostredníctvom svojich zástupcov na tomto všeobecne záväznom nariadení:

P R V Á     Č A S Ť 
Ú V O D N É     U S T A N O V E N I A

§ 1
Účel a pôsobnosť

     (1) Účelom tohto všeobecne záväzného nariadenia (ďalej len „nariadenie“) je vytvorenie zoznamu pamätihodností mesta Košice (ďalej len „zoznam  pamätihodností“) a zavedenie evidencie pamätihodností mesta Košice podľa § 14 ods. 4 zákona č. 49/2002 Z. z.  o ochrane pamiatkového fondu 

     (2) Týmto nariadením sú povinné sa riadiť právnické osoby a fyzické osoby, ktorých činnosť môže pôsobiť na historické, kultúrne a spoločenské hodnoty mesta, na verejné záujmy a záujmy obyvateľov. 

§ 2
Zoznam pamätihodností 

     (1) Do zoznamu pamätihodností sú zaradené hnuteľné a nehnuteľné veci, kombinované diela prírody a človeka, historické udalosti, názvy ulíc, zemepisné a katastrálne názvy (ďalej len „pamätihodnosti“), ktoré majú historickú, spoločenskú, krajinnú, urbanistickú, architektonickú, vedeckú, technickú, umeleckú alebo umelecko-remeselnú hodnotu a  ktoré sa viažu k histórii a osobnostiam mesta a nie sú zaradené do Ústredného zoznamu pamiatkového fondu.

      (2) Zoznam pamätihodností tvorí neoddeliteľnú prílohu tohto nariadenia. Veci zaradené do zoznamu pamätihodností sú rozčlenené do skupín podľa registrov pamätihodností uvedených v § 10 a vedené vo forme katalógu pamätihodností.  

§ 3
Predkladanie návrhov

     (1) Návrhy na zaradenie do zoznamu pamätihodností alebo na vyradenie zo zoznamu pamätihodností (ďalej len „návrh“) môžu predkladať fyzické osoby a právnické osoby. 

     (2) Pred umiestnením, premiestnením alebo odstránením hnuteľných a nehnuteľných vecí podľa § 2 ods. 1, ktoré majú byť umiestnené na verejných priestranstvách, na nehnuteľnostiach vo vlastníctve mesta a na nehnuteľnostiach vo vlastníctve iných osôb viditeľných z verejných priestranstiev, vlastník nehnuteľnosti, na ktorej má byť vec umiestnená je povinný  predložiť komisii návrh na zaujatie stanoviska k umiestneniu, premiestneniu alebo odstráneniu; vlastník veci je povinný predložiť návrh na zaradenie do zoznamu pamätihodností. 

     (3) Návrhy na zaradenie, vyradenie, či zaujatie stanoviska musia obsahovať zrozumiteľné označenie navrhovanej veci, jej popis, fotografické, resp. iné zobrazenie, miesto kde sa nachádza, jej  vlastníka a odôvodnenie návrhu, prípadne ďalšie údaje a informácie. 

     (4) Návrh na vyradenie zo zoznamu pamätihodností musí obsahovať odôvodnenie vyradenia. Rovnako to platí aj pre neprijatie návrhu.

§ 4
Schvaľovanie zoznamu pamätihodností

     O zaradení vecí do zoznamu pamätihodností alebo o vyradení zo zoznamu pamätihodností rozhoduje mestské zastupiteľstvo.

D R U H Á     Č A S Ť
K O M I S I A     P A M A T I H O D N O S T Í

§ 5
Postavenie a úlohy komisie

     Na posudzovanie  návrhov zriaďuje primátor mesta Košice (ďalej len „primátor“) Komisiu pamätihodností mesta Košice (ďalej len „komisia“), ktorá je jeho poradným orgánom.

§ 6
Zloženie komisie

     (1) Komisia má spravidla 10 členov, z ktorých najmenej polovicu tvorí odborný aparát mesta. Správca pamätihodností mesta Košice (ďalej len „správca pamätihodností“) je členom komisie z titulu svojej funkcie.

     (2) Členom komisie sa môže stať osoba s kvalifikáciou a praxou v  oblastiach,  ktoré sa vzťahujú na predmet činnosti komisie. V zložení komisie sa prihliada na zastúpenie členov z viacerých oblastí, ako napríklad  Krajského pamiatkového úradu, Východoslovenského múzea, Slovenského technického múzea, Dejepisného spolku v Košiciach, Spolku architektov, Štátnej vedeckej knižnice.
 
     (3) Komisia má právo prizvať, alebo vyžiadať odborné posúdenie experta alebo príslušnej  inštitúcie, ak je to nevyhnutné  pre posúdenie návrhu. 

§ 7
Vznik a zánik členstva    

      (1) Členov komisie vymenúva primátor. Činnosť komisie riadi predseda komisie, ktorého z členov komisie vymenúva primátor.  

     (2) Členstvo v komisii zaniká 
a)  zánikom príslušnosti k inštitúcii, ktorú zastupuje 
b) smrťou, 
c) odvolaním,  
d) vzdaním sa členstva – dňom doručenie písomného oznámenia o vzdaní sa členstva do   podateľne mesta. 

§ 8
Zásady činnosti komisie

     (1) Komisia sa pri svojej činnosti riadi zásadami profesionality, objektívnosti a nestrannosti. 

     (2) Členovia komisie nesmú zneužiť svoje členstvo v komisii a informácie nadobudnuté pri činnosti komisie alebo v súvislosti s ňou, na zabezpečenie svojho prospechu alebo prospechu iných osôb, alebo na zvýhodnenie, či znevýhodnenie ich záujmov.  

§ 9
Činnosť komisie

      (1) Komisia posudzuje  predložené návrhy a vyhodnocuje, či spĺňajú  kritériá na zaradenie do zoznamu pamätihodností. Navrhuje začlenenie jednotlivých pamätihodností  podľa druhu do príslušného registra.

     (2) Na schválenie návrhu je potrebný súhlas nadpolovičnej väčšiny všetkých členov  komisie. 

     (3) Návrh, spracovaný na základe rozhodnutia komisie sa predkladá na rokovanie mestského zastupiteľstva. Návrh sa predkladá najviac raz za polrok. Spracovanie a predloženie návrhu na rokovanie mestského zastupiteľstva zabezpečuje správca pamätihodností. 

     (4) Agendu komisie vedie a činnosť komisie zabezpečuje sekretár komisie, ktorého činnosť riadi správca pamätihodností. 

T R E T I A     Č A S Ť
R E G I S T R E     P A M A T I H O D N O S T Í

§ 10 
  
     Pamätihodnosti sa do zoznamu pamätihodností zaraďujú podľa druhu do príslušných registrov pamätihodností mesta (ďalej len „registre“) v členení: 
a)  register nehnuteľných pamätihodností
b)  register hnuteľných pamätihodností
c)  register nehmotných pamätihodností
d) register hrobov     

§ 11
Register nehnuteľných pamätihodností

     Do registra nehnuteľných pamätihodností môžu byť zaradené:
a) nehnuteľné  veci, najmä
1.	objekty, uvedené v Súpise pamiatok na Slovensku neevidované Ústrednom zozname pamiatok, ktoré však  majú hodnotu z hľadiska stavebného vývoja mesta,
2.	objekty miestneho významu, vyradené z Ústredného zoznamu pamiatkového fondu,
3.	sochy, plastiky, mozaiky a iné objekty umiestnené na verejných priestranstvách alebo na budovách a nehnuteľnostiach viditeľných z verejných priestranstiev,
4.	objekty prístupné verejnosti s kultúrno-výchovnou a vzdelávacou funkciou, napr. rodné domy významným rodákov, pamätné izby, pamätné miesta, súkromné múzeá, pamätníky a pod.,
5.  sakrálne objekty, napr. kostoly, kláštory, kaplnky, kríže, zvonice  a pod, 
    6. historické cintoríny, kasárenské areály, industriálne areály,
b) kombinované diela prírody a človeka, najmä
1.	pútnické miesta, pramene alebo iné prírodné útvary  viažuce sa na historickú  alebo pamätnú udalosť, či osobnosť,
2.	pramene s liečivou alebo pitnou vodou, pokiaľ sú upravené,
3.	vyhliadkové veže, udržiavané besiedky v parkoch alebo lesoch,
4.	iné prírodné výtvory, ktorých okolie bolo upravené človekom.
c) významné krajinné prvky, najmä
1.	les, jazero, mokraď, rieka, bralo, tiesňava, park, aleja, prírodný útvar a pod., ktoré utvárajú  charakteristický vzhľad krajiny, alebo prispievajú k jej ekologickej stabilite,
     2. dreviny (stromy alebo kry) rastúce jednotlivo alebo v skupinách mimo lesného pôdneho  fondu.

§ 12
Register hnuteľných pamätihodností

     Do registra hnuteľných pamätihodností môžu byť zaradené najmä
a)	artefakty, sochy, pamätné tabule, technické pamiatky (historické vozidlá MHD) a pod.
b)	erb mesta, vlajka mesta, zástava mesta, pečať mesta, reťaz primátora mesta a pod.,
c)	kronika mesta,  listiny a dokumenty, ktoré sa viažu ku vzniku mesta, k významným udalostiam a osobnostiam mesta, k založeniu významných inštitúcií na území mesta, 
d)	cechové predmety a predmety významných spolkov, ktoré jestvovali na území mesta,
e)	športové a iné trofeje, ktoré získali športové kluby alebo iné spolky a krúžky (napr. spevácky, tanečný, divadelný, hasičský, vinársky a pod.).
f)	predmety, ktoré mesto získalo v rámci družby s iným mestom doma alebo v zahraničí,
g)	veci charakteristické alebo viažuce sa na miestnu históriu alebo folklór (remeselné výrobky, nábytok, kroje a pod). 

§ 13
Register nehmotných pamätihodností

     Do registra nehmotných pamätihodností môžu byť zaradené najmä
a) pamätné dni, napr. deň založenia mesta, deň narodenia alebo úmrtia významných rodákov,  
b) historické udalosti, napr. významné stretnutia, návštevy významných osôb, postavenie     významných budov, založenie významných inštitúcií, škôl  a pod.,
c)   pôvodné historické názvy, napr. názvy ulíc, námestí alebo častí územia mesta, zemepisné a katastrálne názvy, ktoré sa viažu k histórii a osobnostiam mesta a  pod., 
e) hudobné diela a ľudové piesne viažuce sa k mestu a ďalšie fenomény nehmotného      dedičstva. 

§ 14
Register hrobov

     Register  hrobov sa člení na
a) významné hroby, napr. hroby významných rodákov alebo významných osobností pochovaných na území mesta, hroby, ktoré majú historickú alebo umeleckú hodnotu a pod.
b) vojnové hroby, ktoré sú vedené podľa § 10 ods. 2 zákona č. 130/2005 Z. z. o vojnových hroboch.

Š T V R T Á     Č A S Ť
Z Á S A D Y     O C H R A N Y     P A M A T I H O D N O S T Í

§ 15
Všeobecná ochrana pamätihodností

     (1) Mesto utvára podmienky potrebné na zachovanie, ochranu, obnovu a využívanie pamätihodností na území mesta. Podporuje iniciatívy obyvateľov, právnických osôb a občianskych združení pri ochrane pamätihodností. 

     (2) Ochrana pamätihodností predstavuje činnosti a opatrenia smerujúce k ochrane a  zachovaniu pamätihodností zaradených do zoznamu pamätihodností a k ich udržaniu v dobrom technickom, estetickom a  prevádzkovom stave. 

     (3) Nakladanie s pamätihodnosťami vo vlastníctve mesta alebo vykonávanie činností, ktoré by mohli vplývať na stav týchto pamätihodností, je možné len so súhlasom mesta. Súhlas mesta je potrebný aj na umiestnenie, premiestnenie alebo odstránenie pamätihodností alebo iných objektov vo vlastníctve iných osôb, ak majú byť umiestnené na pozemkoch alebo budovách vo vlastníctve mesta a na verejných priestranstvách.

§ 16
Ochrana mestskej pamiatkovej rezervácie

     (1) Mestská pamiatková rezervácia je pamiatkovým územím zapísaným v Ústrednom zozname pamiatkového fondu. Jej ochranu a užívanie upravuje osobitný predpis1). 

     (2) Pri ochrane mestskej  pamiatkovej rezervácie mesto koordinuje budovanie technickej infraštruktúry s pamiatkovým územím, spolupôsobí pri zabezpečovaní úprav uličného interiéru a uličného parteru, drobnej architektúry, historickej zelene, verejného osvetlenia a reklamných zariadení v súlade so zámermi na zachovanie a uplatnenie hodnôt pamiatkového územia. 

§17
Ochrana hrobov

     Hroby zaradené do zoznamu pamätihodností sa môžu zrušiť len po predchádzajúcom súhlase mesta2). Mesto zabezpečuje starostlivosť o hroby, ktoré nemajú vlastníkov, alebo vlastníci ktorých sú neznámi a nachádzajú sa na cintorínoch vo vlastníctve mesta. Ochranu a starostlivosť o vojnové hroby vykonáva mesto v súlade s osobitným zákonom3).

______________
1)Zákon č. 49/2002 Z. z. o ochrane pamiatkového fondu.
2) § 23ods. 6 zákona č. 131/2010 Z. z. o pohrebníctve.
3) Zákon č. 130/2005 Z. z. o vojnových hroboch.

P I A T A     Č A S Ť
E V I D E N C I A     A     S P R Á V A     P A M A T I H O D N O S T Í

§18
Vedenie evidencie pamätihodností

     (1) Po schválení zaradenia veci do zoznamu pamätihodností mestským zastupiteľstvom je kompletná dokumentácia k tejto veci prevzatá správcom pamätihodností na jej začlenenie do  evidencie pamätihodností.               

     (2) Evidencia pamätihodností je vedená v súlade s metodickým usmernením a pod odborným dohľadom krajského pamiatkového úradu. Evidencia pamätihodností je vedená v písomnej forme a v elektronickej forme. 

§ 19
Zbierka príloh

     Zbierku príloh tvorí dokumentácia k pamätihodnostiam. Jej obsahom sú fotografie, historické fotografie, mapy, historické mapy, kresby a iná grafická dokumentácia, doklady, na základe ktorých boli veci zapísané do evidencie pamätihodností, textové popisy pamätihodností, údaje,  informácie a fotokópie dokumentov viažuce sa k pamätihodnostiam.   

§ 20
Depozitár pamätihodností

     (1) Depozitár pamätihodností mesta (ďalej len „depozitár“) je  špeciálnym pracoviskom mesta pre agendu pamätihodností. Je v ňom vedená evidencia pamätihodností a je pracoviskom správcu pamätihodností. 

     (2) V depozitári sú uložené artefakty vo vlastníctve mesta, ktoré sa nenachádzajú v exteriéri. Slúži aj na uloženie hnuteľných kultúrnych pamiatok zapísaných v Ústrednom zozname pamiatkového fondu, ktoré boli prevzaté do úschovy na základe zmluvy s krajským pamiatkovým úradom alebo s vlastníkom pamiatky.

     (3) V depozitári je, na základe výpisu z Ústredného zoznamu pamiatkového fondu,   osobitne vedená aj evidencia pamiatkového fondu nachádzajúceho sa na území mesta, zapísaného do Ústredného zoznamu pamiatkového fondu4).  

______________
4) § 14 ods. 2 písm. e) zákona č. 49/2002 Z. z.      

§ 21
Správca pamätihodností

     (1) Správcom pamätihodností môže byť len osoba,  ktorá je zamestnancom mesta a ktorá spĺňa  kvalifikačné  predpoklady  pre odborné vedenie evidencie pamätihodností – má ukončené vysokoškolské vzdelanie príslušného smeru (historik, historik umenia, archivár, archeológ, etnograf), znalosti v súvisiacich odboroch a najmenej sedem ročnú odbornú prax v danej oblasti. 
 
     (2) Správca pamätihodností zodpovedá za odborné vedenie registra pamätihodností, katalógu pamätihodností a depozitára. Plní povinností vyplývajúcich z príslušných zákonov pre jednotlivé evidencie pamätihodností a riadi sa metodickým a odborným usmernením krajského pamiatkového úradu5). 

     (3) Po rozhodnutí mestského zastupiteľstva o zaradení veci do zoznamu pamätihodností, správca pamätihodností preberá kompletnú dokumentáciu k veci. Zabezpečí jej   zaevidovanie a zapracovanie do katalógu. V prípade hnuteľnej veci, ktorá nie je v exteriéri,  zabezpečí jej uloženie v depozitári.

     (4) Správca pamätihodností oznamuje zmeny v zozname pamätihodností príslušným orgánom. O zaradení veci do zoznamu pamätihodností alebo o vyradení veci zo zoznamu pamätihodností písomne vyrozumie aj jej vlastníka, správcu alebo užívateľa.  

§ 22
Sprístupnenie zbierky 

     Pamätihodnosti uložené v depozitári a katalóg pamätihodností tvoria verejne prístupnú zbierku. Návštevné hodiny a podmienky sprístupnenia zbierkových predmetov upraví návštevný poriadok, prístupný v depozitári a na internetovej adrese.                             

Š  I E S T A     Č A S Ť
P R E C H O D N É    A    Z Á V E R E Č N É     U S T A N O V E N I A

§ 23
Prechodné ustanovenia

     Zoznam chránených hrobov osobností mesta Košice, schválený uznesením mestského zastupiteľstva č. 58/2011 dňa 19. apríla 2011 sa stáva súčasťou prílohy tohto nariadenia,  „Zoznamu pamätihodností mesta Košice“. Začleňuje sa do registra hrobov v skupine „významných hrobov“ podľa § 14 písm. a) tohto nariadenia.

______________
5) § 11 ods. 2 písm. h) zákona č. 49/2002Z. z.

§ 24
Účinnosť

     Toto nariadenie nadobúda účinnosť 1. januára 2012, okrem § 20 a § 22, ktoré nadobúdajú
účinnosť  1. januára 2013.

MUDr. Richard Raši, PhD., MPH
primátor mesta Košice